आल इंडिया इंस्टीट्यूट ऑफ हाइजिन एंड पब्लिक हेल्थ के पूर्व अधिकारी अरुणाभ मजुमदार कहते हैं कि ग्रामीण इलाकों की 84 फीसद आबादी अब भी अपनी जरूरतों के लिए भूमिगत पानी पर निर्भर है। लेकिन राज्य के 83 ब्लाकों में जहां भूमिगत पानी में आर्सेनिक है, वहीं 43 ब्लाकों में फ्लोराइड की मात्रा तय सीमा से ज्यादा है। इसके अलावा कई ब्लाकों में भूमिगत पानी में खारापन और आयरन की समस्या है। ग्रामीण ही नहीं बल्कि राज्य के शहरी इलाकों में भी महज 56 फीसद परिवारों को ही पीने का साफ मिलता है जो राष्ट्रीय औसत 70.6 फीसद से काफी कम है। कोलकाता नगर निगम का दावा है कि महानगर में पीने के पानी की सप्लाई का 15 फीसद भूमिगत पानी से आता है। लेकिन हकीकत में यह आंकड़ा 25 से 30 फीसद तक है।